DARU-TANULMÁNYOK ÉS MF.OFIQYELÉSEK CSANÁDMEGYÉBŐL 177 



nek még megmaradt vizére 1000-vel húztak a kacsák. Az ott levő kacsák 

 azonban 1 — 2 lövéstől elriadtak s így elhatároztam, hogy ott maradok 

 esti húzáson. 



Még jó magasan volt a nap, amikor a keleti égbolton, messze és 

 magasan húzó madárcsoportot veszek észre, amely azonban igen lassan 

 közeledik. Már jó ideje jönnek és még mindig alig lehet őket kivenni; 

 miután nem gondoltam itt darvakra, csak akkor ismertem fel őket, 

 amikor már jó látcsövemmel lassú szárnycsapásaikat is megfigyelhettem. 

 Nagyságuk miatt már messziről észrevehetők, de viszont lassú röptük 

 miatt oly messzeségből csak sokára érnek el hozzánk. Ez az első, ami 

 feltűnik a darvaknak 



22 darab volt a csapatban. A tó felett a V alak felbomlik és 

 kígyózó siklórepüléssel, mint a vadlibák, ereszkednek alá a nagy magas- 

 ságból ; azonban észrevesznek engem és társaimat és dél felé eltávoznak 

 anélkül, hogy leszálltak volna. 



De nem mentek el végleg, hanem csak 1 — 2 km.-re, ahol a tar- 

 lókra ereszkedtek le. Majd egy fél óra múlva, ép naplementkor ismét 

 jöttek alacsonyan s a mocsarat körülvevő legelő szélére ereszkedtek le. 

 Itt akarták bevárni, míg tiszta lesz a levegő, azaz mi eltávozunk. Eköz- 

 ben már besötétedett s miután még sem jöttek, egyik vadásztársunk 

 kocsival megkerülte a darvakat s felénk terelte. Ezek felszállva jöttek is 

 felénk nagy krúgatva, megfelelő lőtávolságra, de sajnos, csak aprósöré- 

 tem lévén, lövéseim eredménytelenek voltak. 



Azután még egy 4-es csapat jött felém, aprósörétnek szinte messze, 

 amely fiatalokból állott, mert repülés közben kisgalamb pipegéséhez 

 hasonló aggodalmas p í, p í, p í, p í hangokat hallattak. A megriasztott 

 darvak természetesen ott hagyták a mocsarat, folyton krúgatva, de körül- 

 belül 1 2 óra múlva ismét visszajöttek s egy darabig kurrogva, krúgatva 

 keringtek a mocsár felett s végül leszálltak. Eközben már teljesen be- 

 sötétedett s így látni nem, csak hallani lehetett, hogy merre járnak a 

 darvak. 



Másnap már naplemente előtt ott fekszem a mocsár szélén, ahol a 

 legelő egy körülbelül 35 cm. magas terrasszal végződik a mocsár meden- 

 céje felé. A mocsár medenczéje a széleken körülbelül 15 — 20 lépésre 

 teljesen száraz, összerepedezett szikes agyag, amelyen minden növényzet 

 kisült, s csak ezen belül kezdődik a nedves sáros rész, 50 — 60 cm. magas 

 sással ritkásan benőve, s végül csak a mocsár közepén van vagy 200 

 lépés hosszú és 100 lépés széles sekély víz, amelyre mindig szívesen 

 gyülekeztek a kacsák. 



Már leszállt a nap, amikor a nyugati oldalról alacsonyan három 

 daru érkezett s mindjárt le is szálltak a sás közé. Ezek volnának tehát 

 az előőrsök. Nemsokára azután már meglehetős sötétben jött a főcsapat;. 



Aquila. 12 



